ما فهمتش علاش كاين داك الكائن العميق أكثر من العمق براسو اللي تهضر ليه على ابراهيم دياز كيقوليك شوف مؤشر التنمية، تهضر ليه على كأس العالم كيقوليك شوف السبيطارات، تهضر ليه على التيجيفي كيقوليك شوف المدرسة العمومية… وزيد وزيد.
واش زعما يلا هضرنا على دياز وعلى كأس العالم وعلى التيجيفي كنغطيو على مؤشر التنمية وعلى السبيطارات وعلى المدرسة العمومية؟؟
غير هو ماشي دياز وماشي كأس العالم وماشي التيجيفي اللي مانعين التطور فالشي لاخر.
وما كايناش شي دولة منعت الكرة، ولا منعت الفن، ولا منعت الثقافة، حتى تقاد السبيطارات والمدارس وتطلع معدل الدخل عاد حلّات التيرانات ودارت التيجيفي.
أي بلاد باش تكون سَوِيّة، اقتصاديا واجتماعيا، خاصها تمشي بنفس الريتم فگاع المجالات.
يلا بغيتي المغربي يكون عايش حياة كريمة راه خاصو فين يقرا وفين يتعالج وفين يصلي وفين يشطح وفين يتقهوى وفين يلعب الكرة وفين يدير لامارش.
وأي محاولة لتصوير هاد الشي على أنه من باب العكر على الخنونة هي نوع من الشعبوية الكسولة اللي كيلعبوا بها شي وحدين طاحوا على الوطرة اللي كتنغّم. 
السؤال الحقيقي: علاش المغرب عندو جوج فاصادات؟ فاصاد زوين ومقاد ومصبوغ، وفاصاد فيه البناء العشوائي؟؟؟